ITEL มั่นใจครึ่งหลังสดใส จ่อเซ็นงานรัฐ-เอกชน 2 พันลบ.
ITEL ส่งซิกงานไหลเข้าต่อเนื่องหนุนไตรมาส 3 สดใส จ่อเซ็นงานใหม่ทั้งภาครัฐและเอกชนอีกราว 2,000 ลบ. แย้มครึ่งปีแรกทำผลงานได้ 45% ของเป้าหมายทั้งปีแล้ว
ITEL ส่งซิกงานไหลเข้าต่อเนื่องหนุนไตรมาส 3 สดใส จ่อเซ็นงานใหม่ทั้งภาครัฐและเอกชนอีกราว 2,000 ลบ. แย้มครึ่งปีแรกทำผลงานได้ 45% ของเป้าหมายทั้งปีแล้ว
23 ส.ค. 2565

นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า บริษัทคาดแนวโน้มผลงานในไตรมาส 3/2565 จะเติบโตต่อเนื่องจากไตรมาสที่ผ่านมาและช่วงเดียวกันปีก่อน ตามทิศทางรายได้รวมที่สูงขึ้น จากการส่งมอบงานเพิ่มขึ้นต่อเนื่อง
อีกทั้ง ธุรกิจมีงานในมือ (Backlog) ที่รอส่งมอบเป็นจำนวนมาก โดยปัจจุบันอยู่ที่ราว 3,000 ล้านบาท จากโครงการทั้งเอกชนและรัฐ ซึ่งน่าจะสามารถรับรู้ได้ในช่วงที่เหลือปีนี้ราว 1,300 ล้านบาท และส่วนที่เหลือรับต่อเนื่องในปีถัดไป รวมทั้งมีโอกาสได้รับโครงการใหม่เข้ามาเพิ่มเติม เพื่อสนับสนุนภาพรวมธุรกิจให้เติบโตได้ตามแผนที่วางไว้
โดยช่วงครึ่งหลังของปี บริษัทตั้งเป้าที่จะเซ็นสัญญาทั้งภาครัฐและเอกชนเข้ามาได้เพิ่มอีกกว่า 2,000 ล้านบาท โดยมีบางสัญญาที่บริษัทได้มีการเสนอราคาไปแล้วรอการพิจารณาจากทางลูกค้า ปัจจุบัน ITEL มีการลงนามรับงานใหม่ทั้งจากภาครัฐและเอกชนอย่างต่อเนื่อง โดยช่วงปลายไตรมาส 2/2565 ที่ผ่านมา ได้ลงนามในสัญญางานเชื่อมต่อระบบศูนย์ข้อมูล (Data  Center) ระหว่างสถาบันการเงินกับสถาบันการเงินรวมมูลค่าสัญญา 73 ล้านบาท และล่าสุดได้ลงนามในสัญญารับงานเชื่อมต่อข้อมูลระหว่างสาขาของสถาบันการเงินภาครัฐอีก 1 งาน มูลค่า 24.5 ล้านบาท และ ITEL จะรับรู้รายได้จากการเข้าไปถือหุ้นในบริษัท บลูโซลูชั่น จำกัด (BS) สัดส่วน 51% เต็มไตรมาสตั้งแต่ไตรมาส 2/2565 เป็นต้นไป
นอกจากนี้ ITEL ยังเตรียมขึ้นเวทีนำเสนอศักยภาพการเติบโตในอุตสาหกรรมโทรคมนาคม ในงาน “Thailand Focus 2022” ภายใต้หัวข้อ “The New Hope” จัดโดยตลาดหลักทรัพย์แห่งประเทศไทย (ตลท.) ในวันที่ 24-26 สิงหาคม 2565 ที่จะถึงนี้ เพื่อให้ข้อมูลธุรกิจที่เป็นประโยชน์แก่นักลงทุนชาวไทยและต่างชาติ ตลอดจนฉายภาพที่ชัดเจนให้เหล่านักลงทุนได้มองเห็นถึงโอกาสการลงทุนในตลาดประเทศไทยในทุกๆ มิติ